Гүзәл Ситдыҡова, Өфө ҡалаһы: Мин 13 йыл өйҙә ултырам инде, шуға сирҙән ҡурсаланыу мөҙҙәтенә күнегәһе түгел тиерлек. Әлбиттә, ҡалаға сығыу, сараларҙа ҡатнашыу тураһында һүҙ ҙә бармай — тотош телефон йә социаль селтәрҙәр аша ғына. Иң ауыры — балалар, ейәндәр менән күнегелгәнсә йәкшәмбе мунсаларына йыйылып, бергәләп сәйләп ултыра алмау, кинйәбикә ейәнсәребеҙҙе тотоп һөйә алмау! Үҙ өйөбөҙҙә йәшәйбеҙ, ихатаға инәләр, битлек кейеп кенә баҡса буйлап йөрөтәбеҙ. Ике йәше менән генә барған балаға олатай-өләсәһенең ҡапыл ғына шулайға әйләнеүе сәйерҙер инде — шундай моңһоу ғына ҡайтып китә. Хәләлем йорт эсендә, тышында ошоғаса ҡулы етмәй торған эштәрҙе теүәлләү менән мәшғүл, баҡсала ла миҙгел асыла башланы инде. Кәрәк булһа, кәрәк-яраҡты балалар, ейәндәр килтерә, әммә икмәкте өйҙә үҙем бешерәм, уларға ла биреп ҡайтарам. Википедияла яҙышҡан кешеләр өсөн киреһенсә ҡолас ташлап яҙышырға мөмкинлек тыуҙы тип әйтергә булалыр. Фейсбукта Викиөләсәйҙәр төркөмөндә яҙышабыҙ, сит ил викиөләсәйҙәренең яҙмаларын да ҡуябыҙ — улар аша Башҡортостаныбыҙҙы танытабыҙ, уларҙағы хәлдәрҙе лә күҙәтәбеҙ. Кемдер COVID-19 килеп сыҡҡанынан ғәйепле эҙләй, кемдер ышанмай ҡарай ине, ҡыҙғанысҡа ҡаршы, Өфөләге хәлдәр ышанырға мәжбүр итә шул. Үҙемдекеләргә былай тинем — беҙҙең эш был ысынмы-юҡмы тип ҡаҙынып ултырыу түгел, беҙҙең бурыс — мөмкин тиклем был сирҙе арабыҙға индермәү сараһы күреү! Ҡурҡыуға төшөп китеү кәрәкмәй — бары гигиена ҡағиҙәләрен үтәргә кәрәк. Унан, сир йоҡторғандарҙың күпселеге (80 процент тип тә әйтәләр) өҙлөкмәй тип тынысландыралар.